
בכורות דף כ', ענייני רוב ודין רוב "התלוי במעשה"
**סוגיית רוב היא מן הסוגיות הרחבות שבש"ס, ונזכרת במקומות רבים. סוגייתינו עוסקת בכמה משאלות היסוד בענייני רוב, ובעיקר: א. ההבחנה בין רובא דאיתא קמן ורובא דליתא קמן (ראה חולין דף י"א); ב. שיטת ר' מאיר החושש למיעוט, ובתוספות כאן שני נידונים עקרוניים: 1. תוד"ה ואיבעית (כ.): ר' מאיר אינו חושש למיעוט דמיעוטא, ואף למיעוט הוא חושש רק מדרבנן, ואולם אם יש חזקה התומכת במיעוט הוא חושש למיעוט מדאורייתא (ראה קידושין דף ע"ט-פ', ובשלהי הסוגיה בחולין דף י"א שם); 2. תוד"ה חלב פוטר (כ:): רבינו תם הפוסק לכתחילה כדעת ר' מאיר שחושש למיעוט, ובהתאם להבחנה הנ"ל בין מיעוט הנתמך על ידי חזקה ומיעוט שאיננו נתמך על ידיה. 
בצד שתי השאלות הנ"ל, שכאמור נידונות בסוגיות רבות, מצאנו בסוגייתינו שני חידושים ייחודיים, ובהם נרחיב את הדיבור במקורות דלהלן. 

א. בין איסור לממון בדיני בכור
א1. אין הולכים בממון אחר הרוב
1. בבא קמא, דף מ"ו: "דאתמר: המוכר שור לחבירו ונמצא נגחן, רב אמר: הרי זה מקח טעות, ושמואל אמר: יכול שיאמר לו לשחיטה מכרתיו לך ... רב אמר: הרי זה מקח טעות, זיל בתר רובא, ורובא דאינשי לרדיא הוא דזבני; ושמואל אמר: יכול שיאמר לו לשחיטה מכרתיו לך. ולא אזלינן בתר רובא? כי אזלינן בתר רובא - באיסורא, אבל בממונא לא אזלינן בתר רובא, אלא המוציא מחבירו עליו הראיה".
2. סנהדרין, דף ג': "ומה דיני נפשות דחמירי, אמר רחמנא: זיל בתר רובא, דיני ממונות - לא כל שכן?!".
3. תוספות שם: "דיני ממונות לא כ"ש - תימה דבריש המוכר פירות (ב"ב דף צב:) קאמר שמואל דאין הולכים בממון אחר הרוב ואמאי לא נילף בק"ו מדיני נפשות כדאמר הכא?! וצ"ל דרובא לרדיא זבני לא חשיב כי הנך רובא הלכך לא סמכינן אהך רובא בדיני ממונות".
4. שיעורי הרא"ל, בבא קמא: "הגרי"ד הסביר את דברי התוספות, על פי הבחנה עקרונית בין שתי מסקנות אפשריות אליהן ניתן להגיע מכוחו של הרוב: א. הרוב מברר את המציאות באופן ודאי, וכביכול מוחק את הספק; ב. הרוב מותיר את הספק על כנו, אך מורה לנו כיצד לפעול למרות הספק. לדעת הגרי"ד, רוב חשוב הוא זה שמביא אל המסקנה הראשונה, ומברר את המציאות באופן ודאי. רוב שאיננו חשוב הוא זה שיש לו כוח מנהיג, אך אין לו כוח מברר. המודל העקרוני שעליו בנה הגרי"ד את חידושו הוא זה שמציג הרמב"ן בחולין דף י"ב. הרמב"ן שם מסביר, שכאשר מדובר על מיעוט מצוי (סירכא בריאה) יש צורך בבדיקה נוספת. אם המיעוט אינו מצוי (סירכה במוח) אין צורך בבדיקה נוספת. חילוקו של הגרי"ד מתאים מאוד לדברי התוס'. כשמדובר על רוב חזק, הספק כביכול נעלם, וממילא ניתן לסמוך עליו בנפשות ובממונות. אם עננת הספק עדיין מרחפת מעל המאורע, א"א לסמוך על הרוב לא בממונות ולא בנפשות. הגרי"ד הוסיף ואמר, ששני סוגי הרוב עשויים להיות תלויים גם בשאלת רובא דאיתא קמן ורובא דליתא קמן".

א2. רוב לעניין נתינה לכהן לעומת רוב לעניין איסור גיזה ועבודה
5. בכורות, דף כ': "והכא בחוששין לטינוף קא מיפלגי, רבי ישמעאל סבר: אין חוששין לטינוף, ור' יהושע סבר: חוששין לטינוף".
6. תוספות שם: "ורבי יהושע סבר חוששין לטינוף - וא"ת הא קא מסקינן לקמן דרבי יהושע לא חייש למיעוטא, ואם כן היכי חייש הכא למיעוטא דמטנפות?! ועוד דבכי האי גוונא דהכא אפילו ר"מ לא חייש כדאמר בריש פרק בתרא דיבמות (דף קיט:) דהיכא דאיכא רובא וחזקה הוי המיעוט "מיעוט דמיעוטא", והכא איכא רובא דאין מטנפות וחזקה שהיא בחזקת שלא ילדה?! וי"ל דמ"מ לא הוי ודאי בכור שניתן לכהן דאיכא חזקת ממונא דעדיפא והמוציא מחבירו עליו הראיה. ואפילו לרב דאזיל בממונא אחר הרוב בההיא דהמוכר שור לחבירו ונמצא נגחן (ב"ק דף מו.) היינו משום דאמר קים לי בנפשאי שאני מן הרוב.
אי נמי יש לחלק בין ממון שאין לו תובעין לממון שיש לו תובעין.
ומיהו היא קצת תימה דלענין ללקות בגיזה ועבודה ולענין ליקרב למזבח חשיב ודאי בכור דאזלינן בתר רובא (שאינן מטנפות) וחזקה (שלא ילדה), ולענין נתינתו לכהן יחשב ספק?! ונראה לתרץ דלהכי חיישינן למיעוט דמטנפות משום דרוב בהמות מתעברות כשמגיעות לזמן שראויות להתעבר בו". 
7. מהרי"ט אלגאזי שם: "וכוונתם פשוטה, דמעיקרא סברו לתרץ דלא קאמר ר"י דחיישינן למיעוט כי אם לענין ממון שלא ינתן לכהן, אבל לענין איסורא ודאי דאזלינן בתר רובא, ולבסוף דחו תירוץ זה דקצת תימה לומר הכי דאיך אפשר לומר תרתי דסתרן בגוף אחד, ומש"ה חזרו לתרץ תירוץ אחר, דלעולם דר"י אפי' לענין איסור חייש למיעוט דמטנפת, ושאני הכא דהרוב מסייע למיעוט מטנפת".
8. הלכות בכורות לרמב"ן: "ומסתברא לן, דכי אין חוששין לטינוף משום דהוא מיעוט, ולמיעוטא לא חיישינן - דווקא לגבי בכור גופיה לאכשוריה למזבח ולמלקא עליה בגיזה ועבודה, ולמנהג בגופיה כל דיני בכור ודאי. אבל לאפקי כהן מינייהו דבעלים לא מפיק, דקיימא לן אין הולכים בממון אחר הרוב".
9. מהרי"ט אלגאזי: "והנה בענין זה דאין הולכין בממון אחר הרוב לענין נתינת בכור לכהן, נראה דאיכא ב' סברות, דלדעת התוספות לא אמרינן תרתי דסתרן, וכיון דאמרינן דאזלינן בתר רובא לכל דיני הבכור לענין איסורא, ממונא בתר איסורא גריר והוי בכור ודאי לכהן. ואולם לדעת רבינו והרא"ש אמרינן תרתי דסתרן והאי כדיניה והאי כדיניה, דלענין איסור הוי בכור ודאי ולענין ממון הוי ספק בכור והמע"ה".
10. הדף היומיומי: "רבים מן האחרונים חקרו בענייני רוב וחזקה האם כוחם לברר את הספק, או שמא אינם אלא הנחיות הלכתיות כיצד יש לנהוג למרות הספק. הסברה המקובלת היא, כי שאלת תרתי דסתרי תלויה בחקירה זו. אם הרוב מברר את הספק, הרי שהוא קובע באופן חד משמעי כי הוולד איננו בכור, וקביעה זו רלוונטית לכל תחום שהוא. עם זאת, אם הרוב אינו אלא הנחיה כיצד יש לנהוג במצב של ספק, ייתכן שבענייני איסורין תינתן הנחיה אחת, ואילו בענייני ממונות תינתן הנחיה אחרת".
11. תוספות שם: "... ומיהו גבי חמורה קשה דהוה לן להעמיד ממון ביד בעלים, ולא ניזל בתר רובא דאפילו רב מודה הכא דאין הולכין בממון אחר הרוב כדפי' לעיל?! וי"ל דגזר חמורה אטו בהמה טהורה".

ב. רוב התלוי במעשה
ב1. רמת הדין
12. בכורות, דף כ': "רבינא אמר: אפילו תימא - רבנן, כי אזלי רבנן בתר רובא - ברובא דלא תלי במעשה, אבל רובא דתלי במעשה – לא".
13. רשב"א חולין, דף י"ב: משמע מיהא דלרבנן דפליגי עליה דר"מ אפי' היכא דאפשר לא חיישינן לה כלל ותלינן אפי' להקל וכבר הארכנו בזה למעלה. ומיהו ה"מ היכא דמיעוטא ורובה דתרווייהו תלו במעשה וכ"ש ברובא דלא תלי במעשה ומיעוטא תלי במעשה אבל ברובא דתלי במעשה ומיעוט לא תלי במעשה שבקינן רובא דתלי במעשה וכדתנן בבכורות (י"ט א') הלוקח בהמה מן גוי ואינו יודע אם בכרה אם לא בכרה ר' ישמעאל אומר עז בת שנתה לכהן מכאן ואילך ספק והוינן בה בגמ' מכאן ואילך ספק ליזיל בתר רובא ורוב בהמות מתעברות ויולדות ופריק לה רבינא כי אזלינן בתר רובא ה"מ ברובא דלא תלי במעשה אבל ברובא דתלי במעשה לא כלומר ורובא דמתעברות תלוי במעשה ומיעוט שאינן מתעברות ממילא הויא ומלתא דהויא ממילא שכיחא טפי מרובא דתלוי במעשה".
14. חידושי רבי עקיבא איגר, חולין דף ד': "אף דמלישנא דהרשב"א משמע דהך גופא דרובא דתלי' במעשה דלא סמכינן עלה הוי רק מדרבנן, מ"מ הרמב"ם לא יסבור כן".
15. בינת אדם, שער רוב וחזקה, סימן ד': "והנה מלשונם משמע דאפילו מדאורייתא לא נחשב לרוב וכן מוכח קצת מרמב"ן (קידושין דף נ', בעניין סבלונות) ... וצריך עיון שהרי דמאי לכולי עלמא אינו אלא דרבנן כמו שכתבו תוספות בבכורות והיינו משום דאמרינן רוב עמי הארץ מעשרין הן והרי זה תלי במעשה שמא לא עישר. ועל כן צריך לומר דאינו אלא מדרבנן וכן משמע בחידושי רשב"א ... ואם כן הכי נמי יש לומר לרבינא דאינו אלא ספק דרבנן אבל מדאורייתא יש להוכיח שפיר מאחרי רבים בין רוב שיש בו מעשה או ממילא וצריך עיון". 

ב2. מהו רוב "התלוי במעשה"?
16. רש"י בכורות, שם: "רובא דתלי במעשה - כגון עיבור הבהמה דתלי בהרבעה ואיכא למיחש שמא לא עלה עליה זכר הילכך ספק".
17. תוספות שם: "רבינא אמר אפילו תימא רבנן - תימה דלא משני הכי בר"פ בתרא דיבמות (דף קיט. ושם) אמתני' דלא תנשא ולא תתייבם עד שתדע שמא [מעוברת] היא צרתה, וי"ל דתשמיש דאדם לא חשיב תלי במעשה כמו תשמיש דבהמה דפעמים דבהמה צריך להרביע".
18. חזון אי"ש בכורות, כ' ד': "ואפשר דדוקא הכא לא חשיב רוב נבעלות שבעילתן במקרה, ואין בעילת הרוב מחמת סיבה טבעית קיימת, אלא קיבוץ מקרים. וכל רובא עדיף, ולפי זה הדבר תלוי בשיקול הדעת ואין למידין מכאן למקום אחר". 
19. שולחן ערוך הרב יורה דעה, קונטרס אחרון קפ"ז: "דהוה כמו רוב התלוי במעשה, דמהאי טעמא לא אזלינן בתר רוב בהמות שעולין עליהן זכרים תוך שנתן או שתים או שלש בריש פ"ג דבכורות ... ולא שייך רובא ומיעוטא אלא בדבר שהוא טבע בעלי חיים ולא במקריים המתיילדים, כי היכא דלא אמרינן רוב בהמות עולין עליהן זכרים".
20. שפת אמת בכורות, שם: "אין מובן הטעם! והי' נלע"ד לפרש דעיקר הכוונה כיון דדין רוב ילפינן מסנהדרין וט' חניות א"כ נהי דאפי' רובא דליתא קמן ילפי רבנן מהתם, מ"מ היינו במידי דאיתא קמן פי' דמסופקין אם זה סריס אמרינן דהוא מרוב דאינם סריסין אבל היכא דהספק אי אתעביד בי' מעשה פלוני כיון דהמעשה אינו לפנינו והבהמה שכבר ילדה היא כמו הבהמה שלא ילדה לא שייך בזה למיזל בתר רובא לדון על מה דהוי כבר דאין זה הספק לפנינו לדון בו ולא הוי כמו סנהדרין וט' חניות. ובזה הי' מיושב מה דמקשין מרוב מצוין אצל שחיטה מומחין דהוי כרובא דתלי' במעשה ולמ"ש א"ש דנהי דהמחאה היא ע"י לימוד ומעשה מ"מ הספק הוא על איש זה אי יודע עתה הלכות שחיטה".
----
21. תוספות בכורות, דף כ': "והא דאמרינן פ"ק דחולין (דף ג:) דרוב מצויין אצל שחיטה מומחין הן, ולא אמרינן סמוך מיעוטא דאין מומחין לחזקה דבהמה בחזקת איסור עומדת עד שלא נשחטה; ההוא רובא מצוי הוא ושכיח טובא כענין שמצינו בריש גיטין (דף ב:) ואפילו לר"מ דחייש למיעוט' סתם ספרי דדייני מגמר גמירי והמיעוט לא שכיח ולא חייש ליה ר"מ".
22. פני יהושע, חולין דף ג': "רוב מצויין אצל שחיטה מומחין הם. ואף על גב דבכמה דוכתי משמע דקיימא לן כרבינא דאמר בבכורות דרובא דתליא במעשה לא הוי רובא, והכא נמי רובא דתליא במעשה היא, מ"מ יש לומר דסתמא דתלמודא סבר דשאני הכא דהא אנן לא אמרינן דרוב ישראלים מומחין הם אלא דרוב המצויין אצל שחיטה מומחין הם והיינו משום דאפילו מיעוטא דמיעוטא לא אשכחן שמצוין אצל שחיטה אם לא שכבר למד הלכות שחיטה וכן נראה מכמה פוסקים דאפילו ר"מ דחייש למיעוטא מודה בכה"ג".
23. שו"ת הב"ח, סימן א': "בדין שוחט שהיה מוחזק לשוחט מומחה ע"פ חכם שנתן לו רשות לשחוט ואח"כ כשבדקהו ושאלוהו הלכות שחיטה נמצא שאינו יודע ... הא וודאי השכחה מגיע באורך הזמן בשלא חזר על מה שלמד הלכות שחיטות ובדיקות ובצירוף שהיה טרוד בעסקיו תמיד וא"כ תלינן דמקמי שהגיע אורך הזמן דהשתא הוה ידע ... ועוד, דאפילו את"ל דנמצא כן למקצת בני אדם שיש להם זכרון ושמור בזכרונם מה שהם לומדים, מכל מקום באותן שאין להם זכרון טוב נשכח הדבר מהם בפעם אחת ולא מעט מעט וכמו שאנו רואים מעשים בכל יום בבחורים ונערים שנשכח מהם הלמוד בפעם אחת כל מה שלמדו אם לא ישקידו לחזור על הלמוד בכל יום ומדה זו נוהגת גם בזקנים ... ולגבי שכחת הלמוד דאינו ע"פ טבעו של אדם אלא ע"י מעשה ושקידת הלמוד דאמרינן דשכח באורך הזמן בפעם א' וכדאשכחן בבכורות ר"פ הלוקח בהמה דאסיק רבינא וקאמר כי אזלי רבנן בתר רובא ברובא דלא תלי במעשה אבל רובא דתלי במעשה לא, ומהאי טעמא לא סמכינן ארוב מצויין אצל שחיטה מומחין הן היכא דאפשר למבדקיהו, ומ"ש מבהמה דסמכינן ארוב בהמות בחזקת כשרות הן ולא צריכין למבדקיהו אף על גב דאפשר למבדקיה?! אלא בעל כרחך עיקר דבהמה שאני דחזקת כשרות ממילא הוא משא"כ שוחט דאין חזקתו ממילא אלא ע"י מעשה הלמוד ודלמא שכח".

ב3. בדיקת הציצית בכל בוקר
24. שו"ת הב"ח, שם: "כתב הרא"ש בסוף הלכות ציצית דהירא אל דבר ה' יבדוק הציצית קודם עטיפה כדי שלא יברך ברכה לבטלה אף על גב דאיכא חזקת כשרות בציצית, אלא בע"כ דכיון דהחזקה אינו אלא ע"י מעשה ושמא אירע סיבה שנתקלקל לא סמכינן אחזקה זו".
25. מגן אברהם, סימן ח' ס"ק י"א: "ולא ידענא מאי קאמר דהתם אמרי' שמא לא בא עליה זכר ואת"ל בא עליה שמא לא נתעברה, משא"כ כאן דנתקנו הציצי' כהלכתן אוקמיה אחזקתייהו כמו מקוה שהמשיכו לתוכה מ' סאה שא"צ לבודקה בכל עת שטובל בה אך נ"ל דמ"מ חייב לבודקן משום דאין סומכין על החזקה במקום דיכולים לבררו".
26. פרי מגדים שם: "והמעיין בב"ח יראה כוונתו כמ"א, דמשום הכי לא הוה חזקה, שאין זה בטבע וחיישינן שמא נתקלקל, יע"ש. ומה שכתב רובא דתליא במעשה הוה ספק ספיקא, לכאורה דקשיא ליה ממשכיר בית, ריש פסחים [ד, ב] רוב חבירים [הם אצל בדיקה] ותליא במעשה, או מהא דפסחים ט' (י') [ע"א] חבר חזקה שאין מוציא מתחת ידו דבר שאינו מתוקן, אפילו חזקה דתליא במעשה אמרינן. וכן חזקה שליח עושה שליחותיה, למ"ד אף בדין תורה אף דתליא במעשה, מש"ה נתן טעם דבבכורות הוה ספק ספיקא שמא לא בא עליה זכר ושמא לא נתעברה. ולי העני י"ל כפשוטו, אף דליכא ספק ספיקא, רובא וחזקה דתליא במעשה לא אזלינן בתרייהו, ושאני ההיא דפסחים דאלימא טובא".
